รมว.คลังเร่งลดภาษีเปิดเสรีรับเออีซี
"ธีระชัย"โชว์กึ๋นรับมือประชาคมเศรษฐกิจอาเซียนเร่งลดภาษี เปิดเสรีการดึงแบงก์ ตั้งสาขาในไทย
5 ก.ย. 2554

"ธีระชัย"โชว์กึ๋นรับมือประชาคมเศรษฐกิจอาเซียนเร่งลดภาษี เปิดเสรีการดึงแบงก์ ตั้งสาขาในไทย
นายธีระชัย ภูวนารถนรานุบาล รมว.คลัง กล่าวว่า ภาคเอกชนไทยต้องเร่งปรับตัวรับมือการแข่งขันทางการค้าการลงทุนที่จะมีมากขึ้น จากการเข้าสู่ประชาคมเศรษฐกิจอาเซียน (AEC) ในปี 2558 โดยมอง AEC เป็นโอกาสในการขยายตลาดและโอกาส ไม่ใช่มองเป็นภัยคุกคาม
สำหรับมาตรการที่ภาครัฐจะดำเนินการ จะมีการปฏิรูปโครงสร้างภาษีทั้งระบบ จะลดภาษีนิติบุคคลจาก 30% เหลือ 23% ในปี 2555 และเหลือ 20% ในปี 2556  จะต้องดำเนินการควบคู่ไปกับการลดมาตรการภาษีที่ใช้ส่งเสริมการลงทุน (บีโอไอ) ที่ปัจจุบันมีมากเกินไป รวมถึงอุปสรรคด้านอื่นๆ เพื่อดึงดูดให้ต่างชาติย้ายฐานมาลงทุนหรือตั้งสำนักงานสาขาในไทยมากขึ้น
นายธีระชัย กล่าวว่า ส่วนมาตรการด้านการเงินต้องเร่งเปิดเสรีด้านการเงินกับประเทศในอาเซียนให้เร็วขึ้น ต้องดึงสถาบันการเงินรายใหญ่อันดับต้นของประเทศคู่ค้าสำคัญอย่างจีน อินเดีย และอาเซียนบวก 3 มา มาเปิดสาขาในประเทศไทย และผลักดันให้ธนาคารพาณิชย์อันดับต้นๆ ของไทยไปทำธุรกิจในประเทศเหล่านี้ ซึ่งเรื่องนี้จะหารือกับ ธปท. ในรายละเอียดต่อไป